**ΑΓΙΟΥ ΛΙΘΟΥ ΑΝΑΚΟΜΙΔΗ**

**ΓΕΓΟΝΥΙΑ ΕΝ ΕΤΕΙ ΚΖ’ ΤΗΣ ΑΥΤΟΚΡΑΤΟΡΙΑΣ**

**ΜΑΝΟΥΗΛ ΤΟΥ ΚΟΜΝΗΝΟΥ**

**(π. Νεκτάριος Μαμαλούγκος,**

**www.nektarios.gr)**

**ΕΣΠΕΡΙΝΟΣ**

*Στιχηρά Προσόμοια. Ήχος πλ. β’. Όλην αποθέμενοι.*

Άνωθεν κινούμενος, προς πάσαν ένθεον πράξιν, βασιλεύς θεώνυμος, Μανουήλ προσέθετο οις ειργάσατο, εις ημών εύκλειαν, του πιστού πληρώματος, και το σήμερον ορώμενον, ιδού γαρ πάντιμον, Λίθον εξ εώας ανήγαγεν, εν ω Χριστός κατέθετο γυμνόν, Ιωσήφ ροαίς Αίματος, κατερραντισμένον, και σμύρνη και σινδόνι συλλαβών, Τάφω καινώ κατεσφράγισεν, εξ ου εγήγερται.

Πλάκας μεν συνέτριψε, πάλαι Μωσής θεογράφους, Ισραήλ την άπιστον, εξελέγχων άνοιαν παροιστρήσαντος, Ισραήλ νέου δε, βασιλεύς χριστόκλητος, ορθοδόξως προηγούμενος, ανάγει πόρρωθεν, Πλάκα θεόδοχον εις στήριγμα, ψυχών και βάσιν άσειστον, κράτους προς υιούς διαβαίνοντος, όθεν χαρμοσύνως, προσέλθωμεν δοξάζοντες Θεόν, τον δι’ Αυτού το βασίλειον, στέφος μεγαλύνοντα.

Λίθον τον ακρόγωνον, τον αλαξεύτως τμηθέντα, προσπαγέντα Ξύλω δε, εν τοις ήλοις Κύριον Λίθος τίμιος, εν αυτώ κείμενον, ως νεκρόν δεξάμενος, Αίμα στάζοντα θεόρρυτον, Μητρός Παρθένου δε, Μαθητού παρθένου τε δάκρυσι, καταρρανθείς εισάγεται, σήμερον εις Πόλιν βασίλειον, Θεού λαός δεύτε, συν φόβω προσκυνούντες και χαρά, τω βασιλεί χαριστήριον, μετ’ ευχών προσοίσωμεν.

**ΟΡΘΡΟΣ**

*Ο κανών, ου η ακροστιχίς: Ενταφιασμού τον Λίθον Χριστού σέβω. Ο Σκυλίτζης.*

*Ωδή α’. Ήχος δ’. Ανοίξω το στόμα μου.*

Επλήρωσε σήμερον ο βασιλεύς το προφήτευμα, Σιών εις θεμέλια της νέας θέμενος, Λίθον έντιμον ον εκ Πλευράς στάλαξαν, Αίμα καθηγίασε Χριστού θεόρρυτον.

Νεκρόν ζωοπάροχον Λίθος βαστάσας σεβάσμιος, ημίν αποδέδοται τη επινεύσει Χριστού, του κινήσαντος προς τούτο την καρδίαν, οίος θεοκράτιστον του αυτοκράτορος.

Την Πέτραν εθήλαζεν ο Ισραήλ ύδωρ βλύζουσαν, ημείς δε δεξάμενοι ο του Χριστού Ισραήλ, Λίθον τίμιον εν ω θανών ετέθη, ψυχών αρυόμεθα ρώσιν αείβρυτον.

Αδέτω του άσματος η νοητή νύμφη σήμερον· εξέλθετε ίδετε στέφανον νυν τον εμόν, ον εβράβευσεν ο Μανουήλ ο άναξ, Λίθον θεοδόχον μου μέσον ενθέμενοι.

*Θεοτοκίον.*

Φωνήν Σοι προσάδομεν του Αρχαγγέλου Θεόνυμφε· χαράς χαίρε πρόξενε τω χριστωνύμω λαώ, όρος άτμητον Λίθος εξ ου ετμήθη, ος Λίθον ηγίασε τον νυν προκείμενον.

*Ωδή γ’. Τους Σους υμνολόγους Θεοτόκε.*

Ιδέτωσαν άπαντα τα έθνη Χριστού την απόρρητον ισχύν, τεθεωμένην σάρκα γαρ Λίθος Αυτού δεξάμενος, βρύσις θαυμάτων γέγονε χαρίτων θείων πληρούμενος.

Αρθήτωσαν πύλαι ανακτόρων ανάκλιτον λίθινον Χριστού, χαρμονικώς δεξάσθωσαν εν ω επανεπαύσατο, νόμω σαρκός νεκρούμενος νεκροίς Ζωήν προμηθούμενος.

Σταλάξατε όρη ευφροσύνην και λίθων η φύσις συν ημίν, αγαλλιάσθω σήμερον Λίθος και γαρ ηγίασται, Σώμα Χριστού δεξάμενος και νυν έστι προσκυνούμενος.

Μελπέτω Δαβίδ Λίθος ετέθη και νυν εις γωνίας κεφαλήν, ο θεοδόχος Λίθος γαρ Θεού τη Πόλει δέδοται, και ταύτη συνδεθήσεται η κοσμική τετραμέρεια.

*Θεοτοκίον.*

Ουχ εύρε αρχαίων εξ αιώνων αξίαν σαρκώσεως Αυτού, πλην Σου Θεός πανάμωμε και εξ αγνών αιμάτων Σου, την σάρκα συμπηξάμενος διπλοφυής ώφθη άνθρωπος.

*Κάθισμα. Ήχος δ’. Ταχύ προκατάλαβε.*

Προσέλθωμεν βρύοντι Λίθω θαυμάτων πηγάς, ιδού εξ εώας γαρ ήχθη προς νέαν Σιών, λάμπων τοις τεραστίοις, νοητός ως λυχνίτης, άνακτος ορθόδοξον Μανουήλ, θείω ζήλω και δόξαν, δώμεν Κυρίω, χάριν αρυόμενοι.

*Ωδή δ’. Ο καθήμενος εν δόξη.*

Ύπνος έσχεν επί λίθω Ιακώβ ένθα κλίμακα, μυστικώς προείδε και νυν δ’ αφυπνώσας φυσίζωον, ύπνον Χριστός επί Λίθω τούτον έδειξε, θείαν κλίμακαν προς Ουρανούς επανάγουσαν.

Των χειρών και των ποδών σου και πλευράς συν τοις αίμασι, κατερραντισμένος Λίθος επανάγεται σήμερον, προς την σην Πόλιν Σωτήρ μου ου προσψαύοντας, Πέτρα στήριξον των σων εντολών τους υμνούντας σε.

Ο τας πέτρας εν τω πάθει διαρρήξας αθάνατε, απεσταυρωμένος υπό Ιωσήφ ανακέκλισαι, Λίθω και τούτον ειργάσω βάθρον άρρηκτον, των ελπίδων τοις πίστει Χριστέ δεομένοις σου.

Νεκρωθείς ζωής ταμία επί Ξύλον κατέλυσας, αρχάς αερίους απολελυμένος των ήλων δε, Λίθω ετέθης και πύλας Σώτερ έθραυσας, της του άδου και πάντας σαυτώ συνανέστησας.

*Θεοτοκίον.*

Λύθρω Κόρη των αιμάτων, σου Υιού και Θεού ημών σάρκα επί λίθου, κατηρυθρωμμένην προσβλέψασα ελέους δάκρυσι τούτον, όνπερ σήμερον ασπαζόμενοι, ρύπου ψυχών καθαιρόμεθα.

*Ωδή ε’. Εξέστη τα σύμπαντα.*

Ιδού ως προέγραψε Δαβίδ ετέθη στέφανος, επί κεφαλήν του βασιλέως Λίθω τιμίω κεκοσμημένος, και γαρ Νέα Ρώμη τούτον αποδούς, απάντων κεκράτηκεν εκ βουλής τε και πράξεως.

Θεώ συγκροτούμενος ο βασιλεύς προσήγαγε, βούλευσιν ευσχήμονα προς έργον πάνσεπτον λίθον, εφ’ ου εφηπλώθη Χριστός αποσταυρωθείς τω Ιωσήφ, ως κόσμον υπέρτιμον δους τη Πόλει και θέμεθλον.

Ο πάλαι ανάξιον της Κιβωτού αψάμενον, θέμενος υπόδικον κολάσει Θεός νυν χείρας, εκλελυμένος τιθεί, τολμήσαντος θραύειν εν κρυφή, Λίθον ον συν θαύματι περιστέλλουσιν Άγγελοι.

Ναόν σου του σώματος ήδη λυθέντα Κύριε, ξύλον Ιωσήφ καταβιβάσας έθετο Λίθω, κατασμυρνίσας πιστώς συ δ’ αυτόν ηγίασας Χριστέ, και την Εκκλησίαν σου αρραγώς ωκοδόμησας.

*Θεοτοκίον.*

Χορεύει Προπάτωρ Σου Δαβίδ ορών εκ σπέρματος, αυτού προελθόντα βασιλέα σης Κόρη μήτρας, όστις ως λέων υπνών Λίθω σαρκικώς αναπεσών, θεϊκώς εγήγερται βασιλεύων αιώνια.

*Ωδή στ’. Εβόησε προτυπών την Ταφήν.*

Ρηξάτωσαν οι βουνοί ευφροσύνην δοξάζοντες, τον Δεσπότην ότι λίθων την φύσιν ηγίασε, νυν γαρ προσκυνείται ο νεκρόζωον τούτον δεξάμενος.

Ιδόντες σου το σωτήριον Λόγον κηρύττομεν, την ισχύν σου ότι Λίθου αφή μόνη σώματος, πηγήν ιαμάτων αειρρόως εκβλύζουσαν έδειξας.

Συνέδραμον ευσεβεί Μανουήλ αυτοκράτορι, Πατριάρχαι Ιεράρχαι λαός θεοσύλλεκτος, θεοδόχον Λίθον συν ωδαίς εφυμνίοις εισδέξασθαι.

Του Πνεύματος του Αγίου την Χάριν ενούσαν σου, διαγγέλλει σπαργανώσαν σε λίθε φως κυκλόθεν, Χριστός γαρ τεθείς σοι ενταφίοις σπαργάνοις ενείληκται.

*Θεοτοκίον.*

Οπίσω Σου τας παρθένους Παρθένε πορεύεσθαι, Δαβίδ έφη· ουδεμία γαρ και ισοστάσιος, της δε Σης αγνείας δευτερεύουσαι πάσαι παρέπονται.

*Κοντάκιον. Ήχος β’. Τα άνω ζητών.*

Θεόν εν σαρκί, ζώντα θνητόν δεξάμενος, ροή δε βαφής του θεορρύτου αίματος, ώφθη Λίθος έντιμος, αγιάζων πάντα προσψαύοντα, τούτον νυν ορώντες πιστοί, πέτρα του θείου πόθου, στηριχθώμεν ψυχής.

*Ωδή ζ’. Ουκ ελάτρευσαν.*

Υπερύψωσεν εν πέτρα με ο Κύριος, βοάτω Νέα Σιών, Λίθος και γαρ εκλεκτός, εν ω ανεπαύσατο ανακομίζεται, αυτοκράτορος ευσεβέστατον νεύματι, και δοξάζει ταύτην πλέον.

Συναγάλλονται τα ουράνια στρατεύματα, επί τη νυν τελετή πτέρυξι γαρ νοερώς, κυκλούντα καλύπτουσι Λίθον τον τίμιον, αναγόμενον εκ της εώας σήμερον, προς Σιών την νεωτέραν.

Επί κρίσιν απαγόμενον κατείδε σε, προς το Λιθόστρωτον ταθέντα δε εν Σταυρώ, αι πέτραι ωδύροντο καταρρηγνύμεναι, τεθείς Λίθω δε Χριστέ νεκρός ηδραίωσας, ψυχάς πάντων προς την πίστιν.

Βολαίς λίθων κατηλόησεν αλλόφυλον, πριν Γολιάθ ο Δαβίδ, ημείς δε κλήρος ο σος, Χριστέ ασπαζόμενοι τον θεοδόχον σου, Λίθον σήμερον την κεφαλήν συντρίβομεν, Γολιάθ του νοουμένου.

*Θεοτοκίον.*

Ως επ’ άγρωστιν την μήτραν Σου ουράνιος, υετός πάναγνε και ως σταγών καταβάς, πυρί της θεότητος ταύτην ουκ έφλεξεν, αλλ’ αναδέδειξε φύσιν ημών την άνικμον, εν αυτώ ανθηφορούσαν.

*Ωδή η’. Παίδας ευαγείς.*

Ότε των χειρών και των ποδών σου, τους ήλους Ιωσήφ αποσπασάμενος, λίθω σε κατέθετο τότε η απείρανδρος, συν Μαθητή παρθένω σου δάκρυα στάζουσα, σης αίματι πλευράς κατεκίρνα, τούτον ιδού τούτοις εν ω σε προσκυνούμεν.

Στώμεν ευλαβώς πίστει και φόβω, τον Λίθον κατασπαζόμενοι τον τίμιον, ον ανεκομίσατο ζήλος ο θειότατος, ορθοδοξίας κράτορος Μανουήλ άνακτος, αρρήτων δε χαρίτων πλησθέντες, δόξα Χριστώ δώμεν τω εν αυτώ τεθέντι.

Κόσμον ιερεύς με ο σκιώδης, εκ λίθων των του Λόγον επεφέρετο, νυν δε Λίθος τίμιος Λόγον Θεού σύσσωμον, εν εαυτώ δεξάμενος νεκρόν αιμόρραντον, Χριστού τους Ιεράρχας σεμνύνει, τούτω υπαντώντας, ωδαίς συν εφυμνίοις.

Ύθλους των αιρέσεων ατόπους διαιρέσεις επεισάγοντας, φεύγοντες ιστάμεθα ορών εν μεσότητι, Θεόν τον ένα σέβοντες εν υποστάσεσι, τρισίν ομοφυή κατ’ Ουσίαν, άναρχον Πατέρα Υιόν και θείον Πνεύμα.

*Θεοτοκίον.*

Λόγον ως εν βίβλω τη γαστρί Σου, γραφέντα πατρός δακτύλω υπεράμωμε, άσαρκον συνέλαβες τούτον εξ αιμάτων δε, των Σων φρικτώς σαρκώσασα διπλούν προήγαγες, ω πρέσβευε ημάς εγγραφήναι, βίβλω σωζομένων της κρίσεως εν ώρα.

*Ωδή θ’. Άπας γηγενής.*

Ίδε του Θεού λαός περιούσιος, άδει εόρτια Λίθον εισδεχόμενος, εν ω ετέθη ο ζωοπάροχος, νόμω σαρκός την νέκρωσιν καταδεξάμενος, και προσάγει τον ευχαριστήριον, βασιλεί τω την χάριν βραβεύσαντα.

Τάφω σφραγισθείς ανέστης οθώνια, λιπών μαρτύρια Λίθον δε ηγίασας, εν τούτω τεθείς αθάνατε, χείρας πλευράν και πόδας σου φέρων εν αίματι, βεβαμμένα τούτον ασπαζόμενοι, το φρικτόν σου υμνούμεν μυστήριον.

Ζόφω της σκιας Μωσής καλυπτόμενος, είδεν οπίσθια Θεού διαβαίνοντος, οπή της πέτρας το βλέμμα θέμενος, ημείς δε φως της χάριτος αυχούντες βλέπομεν, ακαλύπτως Λίθον ον ηγίασεν, υπτιάσας νεκρός ο αθάνατος.

Ήλους Ιωσήφ εκσπάσας εν Λίθω σε, Χριστέ ανέκλινε τούτον αναγόμενον, του θεωνύμου Μανουήλ νεύματι, προς Νέαν Ρώμην βλέποντες αιτούμεν στήριξον, τούτου σκήπτρον Λίθω της ισχύος σου, των εχθρών τας ρομφαίας δε σύντριψον.

*Θεοτοκίον.*

Σε του Δανιήλ το Όρος δοξάζομεν, εξ ου αλάξευστος Λίθος Χριστός τέτμηται, ος θεοδόχον Λίθον ανέδειξεν, εν τούτω σμυρνιζόμενος ον ασπαζόμενοι, εξαιτούμεν Μανουήλ τον άνακτα, και Θεού Βασιλείας αξίωσον.

*Εξαποστειλάριον. Γυναίκες ακουτίσθητε.*

Ανέτειλε χαρμόσυνος, ημέρα πανηγύρεως, Πόλει Θεού Νέα Ρώμη, Λίθος γαρ πάντιμος, αυτή εισάγεται πόθω, εν ω Χριστός Νικόδημος, συν Ιωσήφ κατέθετο, πάσι παρέχοντα, νεκρόν ημαγμένον, εν νυν πιστώς προσκυνούμεν.

**Η/Υ ΠΗΓΗ:**

**voutsinasilias.blogspot.gr**

<http://voutsinasilias.blogspot.gr/>